1.pielikums

Finanšu ministrijas

2022. gada \_\_\_.\_\_\_\_

rīkojumam Nr.\_\_\_\_\_

**Pamatprincipi valsts pagaidu budžeta 2023.gadam sagatavošanai un izpildei**

1. **Vispārīgie jautājumi**

1. Rīkojums “Par Pamatprincipiem valsts pagaidu budžeta 2023.gadam sagatavošanai un izpildei” nosaka pamatprincipus, vienotu kārtību un nosacījumus, kā saskaņā ar Likuma par budžetu un finanšu vadību 15.pantu tiek sagatavots finanšu ministra rīkojums par valsts darbībai nepieciešamiem valsts budžeta izdevumiem, aizdevumu un aizņēmumu limitiem (turpmāk - pagaidu budžets), ja pirms saimnieciskā gada sākuma nav stājies spēkā gadskārtējais valsts budžeta likums.

2. Plānojot resursus pie nemainīgas budžeta politikas, Finanšu ministrija izmanto aktuālās makroekonomisko rādītāju prognozes pagaidu budžeta apstiprināšanas brīdī.

**2. Pagaidu budžeta sagatavošana**

3. Pagaidu budžeta izdevumus plāno tā, lai nodrošinātu iepriekšējā gada valsts un pašvaldību budžeta politiku turpināšanu un ievēro šādus nosacījumus[[1]](#footnote-2):

3.1. izdevumi nepārsniedz likumā “Par vidēja termiņa budžeta ietvaru 2022., 2023. un 2024.gadam” (turpmāk - Ietvara likums) attiecīgajam gadam noteikto maksimāli pieļaujamo valsts budžeta kopējo izdevumu apjomu katrai ministrijai un citai centrālajai valsts iestādei, izdarot šādas korekcijas:

3.1.1. netiek apmaksāti pakalpojumi (maksājumu uzdevumi), kas nav sniegti iepriekšējā saimnieciskajā gadā, un netiek veiktas investīcijas, kas nav realizētas iepriekšējā saimnieciskajā gadā;

3.1.2. šī pielikuma 4.punkta 4.2. - 4.7., 4.15. un 4.16. apakšpunktos minētajās pozīcijās[[2]](#footnote-3);

3.1.3. tiek turpināta iepriekšējā saimnieciskajā gadā uzsākto pasākumu finansēšana;

3.1.4. tiek nodrošināta uz 2023.gada 1.janvāri spēkā esošo normatīvo aktu pensiju, pabalstu un atlīdzības jomā izpilde;

3.2. tiek nodrošināta valsts un pašvaldību budžeta politiku un izpildes nosacījumu, kas noteikti iepriekšējā saimnieciskā gada valsts budžeta likumā, izpilde nemainīgā līmenī, izņemot terminētus pasākumus;

3.3. pašvaldībām tiek nodrošināts stabils to funkciju veikšanai nepieciešamais finansējums:

3.3.1. mērķdotāciju un dotāciju finansējuma sadale;

3.3.2. aizņēmumu limits tiek paredzēts vienīgi no Eiropas Savienības un pārējās ārvalstu finanšu palīdzības līdzekļiem finansētiem projektiem ar aizņēmuma apmēru, kas nepārsniedz projekta attiecināmo izmaksu kopsummu;

3.3.3. galvojumu limits pašvaldību kapitālsabiedrību aizņēmumiem tiek paredzēts no Eiropas Savienības un pārējās ārvalstu finanšu palīdzības līdzekļiem finansētiem projektiem un, turpinot iepriekšējā gada budžeta politikas, kurināmā iegādei, ievērojot Covid-19 infekcijas izplatības seku pārvarēšanas likumā noteiktos aizdevuma atmaksas nosacījumus[[3]](#footnote-4) ;

3.4. turpinot likumā “Par valsts budžetu 2022.gadam” noteikto, saglabāt pašvaldībām noteiktos ierobežojumus uzņemties likuma “Par pašvaldību budžetiem” 22.pantā noteiktās ilgtermiņa saistības;

3.5. tiek nodrošināta ārvalstu finanšu palīdzības, Eiropas Savienības politiku instrumentu un valsts budžeta līdzfinansējuma līdzekļu asignēšana ārvalstu finanšu palīdzības un Eiropas Savienības politiku instrumentu ietvaros finansētiem jauniem pasākumiem (projektiem);

3.6. tiek nodrošināta Eiropas Savienības pašu resursu pārskaitīšana Eiropas Savienības budžetā;

3.7. tiek nodrošināti izdevumi valsts parāda saistību izpildei saskaņā ar spēkā esošo līgumu noteikumiem, ievērojot šī pielikuma 17.punktā noteikto, kā arī tiek nodrošināta Valsts kases līgumu slēgšana un finanšu darījumu veikšana valsts parāda un naudas līdzekļu vadības ietvaros saskaņā ar Finanšu ministra 2020.gada 21.augusta rīkojumu Nr.317 “Par pilnvarojumu Valsts kasei un paraksta tiesībām”.

4. Turpinot iepriekšējā gada budžeta politiku, Finanšu ministrija saskaņā ar 3.1.2.punktā noteikto normatīvajos aktos noteiktajā kārtībā[[4]](#footnote-5) un aprēķinot maksimāli pieļaujamo valsts budžeta kopējo izdevumu (tai skaitā finansēšanas sadaļā) apjomu katrai ministrijai un citai centrālajai valsts iestādei, pamatojas uz Ietvara likumā 2023.gadam apstiprināto maksimāli pieļaujamo valsts budžeta kopējo izdevumu apjomu katram resoram un ņem vērā prognozētās izmaiņas šādās pozīcijās[[5]](#footnote-6):

4.1. atbilstoši šī pielikuma 3.punktā minētiem plānošanas nosacījumiem;

4.2. ieņēmumos un izdevumos saistībā ar Eiropas Savienības politiku instrumentu un pārējās ārvalstu finanšu palīdzības līdzekļu finansētiem projektiem, pasākumiem;

4.3. ieņēmumos no maksas pakalpojumiem un citiem pašu ieņēmumiem un tiem atbilstošajos izdevumos;

4.4. valsts budžeta procentu izdevumos;

4.5. kārtējos maksājumos Eiropas Savienības budžetā un starptautiskai sadarbībai;

4.6. pamatbudžeta izdevumos sakarā ar aktuālākām valsts sociālo pabalstu un pensiju saņēmēju skaita prognozēm, kā arī ar prognozētajām izdienas pensiju vidējo apmēru izmaiņām;

4.7. speciālā budžeta izdevumos saistībā ar aktuālām sociālās apdrošināšanas pakalpojumu saņēmēju skaita un vidēja apmēra prognozēm, kā arī saistībā ar aktuālām vidēja termiņa makroekonomiskās attīstības un valsts sociālās apdrošināšanas iemaksu prognozēm;

4.8. bēgļu un personu, kurām piešķirts alternatīvais statuss, pabalstu saņēmēju skaitā;

4.9. personas ar invaliditāti (skaitā), kuras saņem asistenta pakalpojumu;

4.10. to personu skaitā, kas uzturlīdzekļus saņem no Uzturlīdzekļu garantiju fonda;

4.11. to cietušo skaitā, kas saņem kompensācijas saskaņā ar likumu “Par valsts kompensāciju cietušajiem”;

4.12. brīvpusdienu saņēmēju skaitā;

4.13. transferta pārskaitījumos no valsts pamatbudžeta uz valsts speciālo budžetu saistībā ar atsevišķās dzīves situācijās noteiktam personu lokam valsts sniegtā atbalsta vidējo apmēru un saņēmēju skaitu;

4.14.  izglītojamo skaitā, atbilstoši kam tiek nodrošināts finansējuma apmērs pedagogu darba samaksai un valsts sociālās apdrošināšanas obligātajām iemaksām un mācību līdzekļu un mācību grāmatu iegādei;

4.15. uzturēšanas izdevumos, kas rodas no veiktajiem kapitālajiem ieguldījumiem (tai skaitā no Eiropas Savienības politiku instrumentu un pārējo ārvalstu finanšu palīdzības līdzekļu ietvaros veiktajām investīcijām) un kas turpmāk finansējami no valsts budžeta līdzekļiem atbilstoši noslēgtajiem līgumiem, citiem pamatojuma dokumentiem vai aprēķiniem;

4.16. budžeta resora valsts budžeta ilgtermiņa saistību apjomā, ja par to ir pieņemts Ministru kabineta lēmums;

4.17. izdevumos saistībā ar tehniskiem precizējumiem programmās, apakšprogrammās un izdevumu kodos atbilstoši ekonomiskajām kategorijām, tai skaitā budžeta izpildes procesā veicamajiem transfertiem.

5. Budžeta resora “74. Gadskārtējā valsts budžeta izpildes procesā pārdalāmais finansējums” programmu izdevumus plāno Ietvara likumā 2023.gadam apstiprināto izdevumu līmenī, ņemot vērā šī pielikuma 3. un 4.punktā veiktās izmaiņas.

6. Plānojot pagaidu budžeta izdevumus un turpinot iepriekšējā gadā uzsākto budžeta politiku, nodrošināma šādu pasākumu finansēšanas uzsākšana ar 2023.gada 1.janvāri saskaņā ar Saeimas un Ministru kabineta pieņemtajiem normatīvajiem aktiem:

6.1. ņemot vērā sociālās korekcijas izglītības iestādes “Naukšēni” likvidāciju, grozījumus likumā “Par audzinoša rakstura piespiedu līdzekļu piemērošanu bērniem”, pagaidu budžeta ietvaros veicama valsts budžeta finansējuma pārdale no Izglītības un zinātnes ministrijas budžeta apakšprogrammas 01.03.00 “Sociālās korekcijas izglītības iestāde” uz Tieslietu ministrijas budžeta apakšprogrammu 04.03.00 “Probācijas īstenošana”;

6.2. saskaņā ar likumu “Par labas gribas atlīdzinājumu Latvijas ebreju kopienai” uzsākama atlīdzinājuma izmaksa no Finanšu ministrijas budžeta programmas 30.00.00 “Līdzekļi nodibinājumam “Latvijas ebreju kopienas restitūcijas fonds”” nodibinājumam "Latvijas ebreju kopienas restitūcijas fonds";

6.3. saskaņā ar Ministru kabineta lēmumiem, finansējums veselības jomas pasākumiem Covid-19 infekcijas izplatības ierobežošanai tiek plānots budžeta resora “74. Gadskārtējā valsts budžeta izpildes procesā pārdalāmais finansējums” programmā 12.00.00 “Finansējums veselības jomas pasākumiem Covid-19 infekcijas izplatības ierobežošanai” un tiek pārdalīts citam resoram, ja ir pieņemts attiecīgs Ministru kabineta lēmums;

6.4. saskaņā ar Energoresursu cenu ārkārtēja pieauguma samazinājuma pasākumu likumu finansējums likumā noteikto terminēto atbalsta pasākumu īstenošanai tiek plānots budžeta resora “74. Gadskārtējā valsts budžeta izpildes procesā pārdalāmais finansējums” programmā 15.00.00 “Finansējums Energoresursu cenu ārkārtēja pieauguma samazinājuma pasākumu likumā noteikto terminēto atbalsta pasākumu īstenošanai” un tiek pārdalīts citam resoram, ja ir pieņemts attiecīgs Ministru kabineta lēmums;

6.5. saskaņā ar Ukrainas civiliedzīvotāju atbalsta likumu atbalsta finansējums likumā noteikto pasākumu īstenošanai tiek plānots budžeta resora “74. Gadskārtējā valsts budžeta izpildes procesā pārdalāmais finansējums” programmā 17.00.00 “Finansējums Ukrainas civiliedzīvotāju atbalsta likumā noteikto pasākumu īstenošanai” un tiek pārdalīts citam resoram, ja ir pieņemts attiecīgs Ministru kabineta lēmums.

7. Sagatavojot pagaidu budžetu, Finanšu ministrija ievēro, ka saskaņā ar Likuma par budžetu un finanšu vadību 19.panta ceturtajā daļā noteikto Saeimas budžeta pieprasījums ir iekļaujams tās norādītajā apmērā.

8. Plānojot pagaidu budžeta izdevumus, un, lai nodrošinātu iepriekšējā gada valsts un pašvaldību budžeta politiku turpināšanu, ir pieļaujamas investīcijas, kurām finansējums 2023.gadam ir paredzēts Ietvara likumā un kuru īstenošanas uzsākšanas atlikšana rada riskus iestādes funkciju izpildei un darbības nodrošināšanai.

9. Pagaidu budžetu sagatavo atbilstoši budžetu ieņēmumu, izdevumu un finansēšanas klasifikācijām, kas ir spēkā uz 2023.gada 1.janvāri.

10. Noteikt, ka saskaņā ar likumu “[Par valsts sociālo apdrošināšanu](https://likumi.lv/ta/id/45466-par-valsts-socialo-apdrosinasanu)” sociālās apdrošināšanas obligāto iemaksu sadalījums sociālās apdrošināšanas speciālā budžeta ieņēmumos un pamatbudžeta ieņēmumos veselības apdrošināšanai, kā arī sociālās apdrošināšanas speciālo budžetu ieņēmumu īpatsvari tiks noteikti Finanšu ministrijas rīkojumā “Par valsts pagaidu budžetu 2023.gadam”.

11. Turpināt iepriekšējā gada budžeta politikā noteikto, saglabājot iedzīvotāju ienākuma nodokļa ieņēmumu sadalījumu starp valsts budžetu un pašvaldību budžetiem: pašvaldību budžetiem — 75 procenti un valsts budžetam — 25 procenti un saglabājot procentuālo sadalījumu pa ceturkšņiem un avansa maksājumu ieskaitīšanas principus.

12. Mērķdotāciju apjomu pašvaldībām aprēķina, ievērojot šādus nosacījumus:

12.1. ņem vērā mērķdotāciju apjomu pašvaldībām pedagogu darba samaksai un valsts sociālās apdrošināšanas obligātajām iemaksām atbilstoši budžeta resoram “62. Mērķdotācijas pašvaldībām” apstiprinātos valsts pamatbudžeta bāzes izdevumus 2023.gadam un papildu nepieciešamo finansējumu atbilstoši no 2023.gada 1.janvāra spēkā esošiem normatīvajiem aktiem par pedagogu darba samaksu;

12.2. valsts budžeta mērķdotācijas apjoms pašvaldībām māksliniecisko kolektīvu vadītāju darba samaksai un valsts sociālās apdrošināšanas obligātajām iemaksām nodrošināms atbilstoši spēkā esošam normatīvajam aktam.

13. Pašvaldību finanšu izlīdzināšanas aprēķinā izmantot aktuālākās nodokļu ieņēmumu prognozes 2023.gadam, kas būs spēkā uz rīkojuma par pagaidu budžetu 2023.gadam pieņemšanas brīdi, nosakot valsts budžeta dotāciju pašvaldībām, ievēro šādus nosacījumus:

13.1. lai pagaidu budžeta darbības periodā pašvaldībām būtu stabils, funkciju veikšanai nepieciešamais finansējums, un tiktu nodrošināts, ka nevienai no pašvaldībām nav izlīdzināmo ieņēmumu samazinājums pret 2022.gadam apstiprināto, ievēro, ka speciālā dotācija, kura tiek pievienota pašvaldību finanšu izlīdzināšanas fondam, ir 2022.gada apmērā;

13.2. kopējais valsts budžeta dotācijas apjoms par iemītniekiem veco ļaužu pansionātos un centros, kuri tajos ievietoti līdz 1998.gada 1.janvārim, nepārsniedz 2022.gada kopējo valsts budžeta dotācijas apmēru par iemītniekiem veco ļaužu pansionātos un centros.

14. Turpinot iepriekšējā gadā uzsākto budžeta politiku, ir pieļaujama izdevumu veikšana no maksas pakalpojumu un citu pašu ieņēmumu naudas līdzekļu atlikumiem, lai gada sākumā nodrošinātu iestādes darbību vai projekta (pasākuma) īstenošanu.

15. Turpinot iepriekšējā gada budžeta politiku, Valsts kase noteiktā valsts budžeta aizdevumu un pašvaldību aizņēmumu kopējos palielinājuma limita ietvaros nodrošina piešķirto vidējā termiņa aizdevumu izmaksu pašvaldībām, pašvaldību kapitālsabiedrībām un citiem valsts budžeta aizņēmējiem atbilstoši noslēgtajiem aizdevuma līgumiem.

**3. Pagaidu budžeta izpilde**

16. Izpildot pagaidu budžetu, tiek piemēroti šādi normatīvajos aktos noteiktie budžeta izpildes nosacījumi, ka:

16.1. Finanšu ministrijas programmas 42.00.00 “Valsts budžeta aizdevumi un to atmaksāšana” izpildītājs ir Valsts kase un tā nodrošina šīs programmas uzskaiti valsts budžeta finanšu bilances ietvaros;

16.2. budžeta resora “62. Mērķdotācijas pašvaldībām” programmas 01.00.00 “Mērķdotācijas izglītības pasākumiem”, programmas 05.00.00 “Mērķdotācijas pašvaldībām — pašvaldību izglītības iestāžu pedagogu darba samaksai un valsts sociālās apdrošināšanas obligātajām iemaksām” un programmas 10.00.00 “Mērķdotācijas pašvaldībām — pašvaldību izglītības iestādēs bērnu no piecu gadu vecuma izglītošanā nodarbināto pedagogu darba samaksai un valsts sociālās apdrošināšanas obligātajām iemaksām” izpildītājs ir Izglītības un zinātnes ministrija;

16.3. budžeta resora “62. Mērķdotācijas pašvaldībām” programmas 02.00.00 “Mērķdotācijas pašvaldību tautas mākslas kolektīvu vadītāju darba samaksai un valsts sociālās apdrošināšanas obligātajām iemaksām” izpildītājs ir Kultūras ministrija;

16.4. budžeta resora “64. Dotācija pašvaldībām” programmas 01.00.00 “Dotācija pašvaldību finanšu izlīdzināšanas fondam” izpildītājs ir Finanšu ministrija;

16.5. budžeta resora “74. Gadskārtējā valsts budžeta izpildes procesā pārdalāmais finansējums” programmu izpildītājs ir Finanšu ministrija.

17. Turpinot iepriekšējā gada budžeta politiku, izdevumus, kas rodas sakarā ar valsts vārdā sniegto galvojumu saistību izpildi, Valsts kase attiecina uz valsts parāda saistībām[[6]](#footnote-7).

18.Turpinot iepriekšējā gada budžeta politiku, Valsts ieņēmumu dienests vienotajā nodokļu kontā saņemtos valsts nodevas ieņēmumus katru mēnesi līdz 25. datumam ieskaita Tieslietu ministrijas pamatbudžeta apakšprogrammas 06.04.00 “Darbinieku prasījumu garantiju fonds” kontā pašu ieņēmumos, nepārsniedzot likuma "Par valsts budžetu 2022.gadam" 2.pielikumā noteikto apmēru un ņemot vērā uzņēmējdarbības riska valsts nodevas sadalījumu 2023. - 2025.gadam atbilstoši spēkā esošam normatīvajam aktam.

19. Turpinot iepriekšējā gada budžeta politiku, Fiskālās disciplīnas padome ir pielīdzināma budžeta iestādei [Likuma par budžetu un finanšu vadību](https://likumi.lv/ta/id/58057-likums-par-budzetu-un-finansu-vadibu) izpratnē un ir tiesīga algot darbiniekus ārējos normatīvajos aktos noteikto funkciju izpildei, lai nodrošinātu resursu efektīvu izlietojumu.

20. Budžeta izpildītāji ir atbildīgi par tiem plānoto finanšu līdzekļu efektīvu, ekonomisku, lietderīgu un labas pārvaldības principiem atbilstošu izlietojumu paredzētajam mērķim un finansēšanas nepieciešamībai, kā arī iepriekšējā gadā uzsākto budžeta politiku īstenošanas turpināšanu, sasniedzot attiecīgus politikas un darbības rezultatīvos rādītājus.

21. Ja pēc pagaidu budžeta spēkā stāšanās ministrijai un citai centrālajai valsts iestādei ir nepieciešamas apropriāciju izmaiņas un pārdales starp budžeta resoriem, programmām, apakšprogrammām un budžeta izdevumu kodiem atbilstoši ekonomiskajām kategorijām, tad Finanšu ministrija tās veic, ievērojot Likumā par budžetu un finanšu vadību noteikto procedūru un citos normatīvajos aktos noteiktajā kārtībā[[7]](#footnote-8) ar finanšu ministra rīkojumu un atbilstoši veiktajām izmaiņām katru mēnesi līdz nākamā mēneša 10. datumam precizē valsts budžeta kopsavilkuma datus un elektroniski iesniedz tos Valsts kasei.

22. Atbilstoši normatīvajos aktos noteiktajiem budžeta izpildes nosacījumiem un turpinot likumā “Par valsts budžetu 2022.gadam” noteikto, Finanšu ministrijai, veicot šo pamatprincipu 21.punktā minētās apropriāciju pārdales starp programmām, apakšprogrammām, budžeta izdevumu kodiem atbilstoši ekonomiskajām kategorijām, jāievēro šādus nosacījumus:

22.1. kopējais pārdales apjoms starp pamatbudžeta programmām (apakšprogrammām) nedrīkst izraisīt katras atsevišķās programmas (apakšprogrammas) palielinājumu, kas vienlaikus pārsniegtu piecus (5) procentus no programmai (apakšprogrammai) apstiprinātās gada apropriācijas apjoma un vērtību 100 000 *euro*;

22.2. ir pieļaujama tikai tāda apropriācijas pārdale no kapitālajiem izdevumiem uz kārtējiem izdevumiem, kas neietekmē ministrijai vai citai centrālajai valsts iestādei turpmākajiem gadiem noteiktos maksimāli pieļaujamos izdevumu apjomus;

22.3 pārskaitījumi pašvaldībām, no valsts budžeta daļēji finansētām atvasinātām publiskām personām un no budžeta nefinansētām iestādēm tiek nodrošināti tikai ar transfertu starpniecību;

22.4. nav pieļaujama apropriācijas pārdale atlīdzības palielināšanai, ja tā ietekmē ministrijai vai citai centrālajai valsts iestādei turpmākajiem gadiem noteikto atlīdzībai paredzēto izdevumu maksimāli pieļaujamo apjomu un kopējo izdevumu apjomu;

22.5. nav pieļaujama apropriācijas pārdale no izdevumiem sociālajiem pabalstiem un pensijām (tajā skaitā izdienas pensijām) uz citiem izdevumiem;

22.6. nav pieļaujama apropriācijas pārdale no izdevumiem Eiropas Savienības politiku instrumentu un pārējās ārvalstu finanšu palīdzības, Emisijas kvotu izsolīšanas instrumenta projektu un pasākumu īstenošanai uz citiem izdevumiem;

22.7. nav pieļaujamas apropriācijas izmaiņas valsts pamatfunkciju īstenošanai, kas palielina ministrijas kopējo izdevumu apjomu un ilgtermiņa saistību maksimāli pieļaujamo apjomu turpmākajiem gadiem;

22.8. nav pieļaujama apropriācijas pārdale starp šajā pagaidu budžetā apstiprināto pamatbudžetu un speciālo budžetu;

22.9. nav pieļaujama apropriācijas pārdale apropriācijas palielināšanai Valsts sociālās apdrošināšanas aģentūras speciālajam budžetam;

22.10. nav pieļaujama apropriācijas pārdale citiem mērķiem no prioritārajiem pasākumiem 2021.-2023.gadam un 2022.-2024.gadam piešķirtā finansējuma.

23.Atbilstoši normatīvajos aktos noteiktajiem budžeta izpildes nosacījumiem un turpinot likumā “Par valsts budžetu 2022.gadam” noteikto, 22.punkta nosacījumi neattiecas uz:

23.1. apropriācijas pārdali no programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu, kā arī Emisijas kvotu izsolīšanas instrumenta projektu īstenošanai un apropriāciju pārdali starp programmām, apakšprogrammām un budžeta izdevumu kodiem atbilstoši ekonomiskajām kategorijām Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai, kā arī Emisijas kvotu izsolīšanas instrumenta projektu īstenošanai budžeta resoram likumā noteiktās apropriācijas ietvaros;

23.2. apropriācijas pārdali starp programmām, apakšprogrammām un budžeta izdevumu kodiem atbilstoši ekonomiskajām kategorijām budžeta resoram likumā noteiktās pamatbudžeta apropriācijas ietvaros, ja pārdale veikta uz izdevumiem sociālajiem pabalstiem un pensijām (tajā skaitā izdienas pensijām);

23.3. apropriācijas pārdali starp programmām, apakšprogrammām un budžeta izdevumu kodiem atbilstoši ekonomiskajām kategorijām budžeta resoram likumā noteiktās pamatbudžeta apropriācijas ietvaros, ja pārdale veikta no izdevumiem sociālajiem pabalstiem, kas budžeta resoram plānoti stipendiju izmaksai valsts akreditētajās profesionālās un augstākās izglītības programmās studējošajiem;

23.4. apropriācijas pārdali starp programmām, apakšprogrammām un budžeta izdevumu kodiem atbilstoši ekonomiskajām kategorijām budžeta resoram likumā noteiktās pamatbudžeta apropriācijas ietvaros, ja pārdale veikta no izdevumiem sociālajiem pabalstiem, kas budžeta resoram plānoti pabalstu izmaksai sakarā ar amatpersonas (darbinieka) nāvi, pabalstu izmaksai tādas amatpersonas (darbinieka), kura ir bijusi darba (dienesta) tiesiskajās attiecībās, invaliditātes gadījumā vai šā pabalsta daļas izmaksai, ja amatpersonai (darbiniekam) piecu gadu laikā pēc nelaimes gadījuma dienas veselības stāvoklis ir pasliktinājies un noteikta cita invaliditātes grupa, kompensācijām amatpersonas (darbinieka) apbedīšanas izdevumu segšanai, kompensācijām par veselības aprūpes izdevumiem atvaļinātajai Iekšlietu ministrijas un Ieslodzījuma vietu pārvaldes amatpersonai ar speciālo dienesta pakāpi, vai kas budžeta resoram plānoti pabalstu izmaksai karavīriem;

23.5. apropriācijas pārdali starp programmām, apakšprogrammām un budžeta izdevumu kodiem atbilstoši ekonomiskajām kategorijām citiem mērķiem no prioritārajiem pasākumiem 2021.-2023.gadam un 2022.-2024.gadam piešķirtā finansējuma izlietojuma budžeta resoram pagaidu budžetā noteiktās apropriācijas ietvaros, ja ir pieņemts attiecīgs Ministru kabineta lēmums un Ministru kabinets ir deleģējis finanšu ministram tiesības veikt apropriācijas pārdali, nepiemērojot šī pielikuma 22.punkta nosacījumus. Turpinot likuma “Par valsts budžetu 2022.gadam” 38.pantā noteikto, šādu apropriācijas pārdali atļauts veikt, ja Saeimas Budžeta un finanšu (nodokļu) komisija piecu (5) darba dienu laikā no attiecīgās informācijas saņemšanas nav iebildusi pret apropriācijas pārdali.

24. Turpinot iepriekšējā gada budžeta politiku un likumā “Par valsts budžetu 2022.gadam” noteikto, maksa, kas tiek ieturēta no valsts pensijas, pabalsta vai atlīdzības par to piegādi saņēmēja dzīvesvietā, ir 2,39 *euro*. Ieturēto maksu par valsts pensijas, pabalsta vai atlīdzības piegādi saņēmēja dzīvesvietā Valsts sociālās apdrošināšanas aģentūra pārskaita valsts akciju sabiedrībai “Latvijas Pasts” no tā budžeta līdzekļiem, no kura tiek izmaksāta valsts pensija, pabalsts vai atlīdzība.

25. Turpinot iepriekšējā gada budžeta politiku, ņem vērā, ka ir spēkā iepriekšējā gadā izsniegtās akciju sabiedrības “Attīstības finanšu institūcija Altum” saistības galvojumu programmu īstenošanai.

26. Finanšu ministrijai pēc pagaidu budžeta apstiprināšanas pagaidu budžets jāpublicē piecu (5) darba dienu laikā Finanšu ministrijas tīmekļa vietnē un jānosūta Saeimas Budžeta un finanšu (nodokļu) komisijai[[8]](#footnote-9).

1. Likuma par budžetu un finanšu vadību 15.panta pirmā daļa [↑](#footnote-ref-2)
2. Likuma par budžetu un finanšu vadību 15.panta pirmās daļas 1.punkta b) apakšpunkts [↑](#footnote-ref-3)
3. Covid-19 infekcijas izplatības seku pārvarēšanas likuma 30.1pants [↑](#footnote-ref-4)
4. Likuma par budžetu un finanšu vadību 18.1panta trešās daļas 4.punkts, piektā daļa un sestās daļas 1., 2., 3., 4., 5., 6., 7., 8.punkts [↑](#footnote-ref-5)
5. Ministru kabineta 2012.gada 11.decembra noteikumu Nr.867 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam” 10.3.apakšpunkts [↑](#footnote-ref-6)
6. Likuma par budžetu un finanšu vadību 37.panta astotā daļa [↑](#footnote-ref-7)
7. Ministru kabineta 2018.gada 17.jūlija noteikumi Nr.421 “Kārtība, kādā veic gadskārtējā valsts budžeta likumā noteiktās apropriācijas izmaiņas” [↑](#footnote-ref-8)
8. Likuma par budžetu un finanšu vadību 15.panta otrā daļa [↑](#footnote-ref-9)